贈念法華經僧
作者：齊己
朝代：唐

paragraphs: 念念念兮入惡易，念念念兮入善難。
念經念佛能一般，愛河竭處生波瀾。
言公少年真法器，白晝不出夜不睡。
心心緣經口緣字，一室寥寥燈照地。
沈檀卷軸寶函盛，薝蔔香熏水精記。
空山木落古寺閑，松枝鶴眠霜霰乾。
牙根舌根水滴寒，珊瑚搥打紅琅玕。
但恐蓮花七朵一時折，朵朵似君心地白。
又恐天風吹天花，繽紛如雨飄袈裟。
況聞此經甚微妙，百千諸佛真祕要。
靈山說後始傳來，聞者雖多持者少。
更堪誦入陀羅尼，唐音梵音相雜時。
舜絃和雅熏風吹，文王武王絃更悲。
如此爭不遣碧空中有龍來聽，有鬼來聽，亦使人間聞者敬。
見者敬，自然心虛空，性清淨。
此經真體即毘盧，雪嶺白牛君識無。